寄題吳仁傑架閣玩芳亭
作者：楊萬里
朝代：宋

paragraphs: 洞庭波上木葉脫，巫山宅前野花發。
子規啼殺不見人，空令千載憶靈均。
春蘭九畹百畝蕙，自榮自落誰能佩。
澤國東山最上頭，有客玩芳杜若洲。
扁舟夜上人鮓甕，手掇騷人衆芳種。
歸來夢到閬風臺，靈均花草和露栽。
寄言衆芳未要開，更待誠齋老子來。